**A Hagyományok Háza 2019. októberi programjai**

# *TÁNC*

# Hagyományok Háza táncház

Időpont: 2019. október 5., 12., 19., 26., 19:00 órától

Helyszín: Hagyományok Háza

A Hagyományok Háza fontosnak tartja, hogy a hagyományozódás nagyrészt a táncházmozgalom képviselői által történjen, ezért kötelességüknek tartja, hogy saját, mintaszerű, rendszeres táncházat működtessen. A hangsúly a tánctanításon van, több hónapon keresztül tanítják egy-egy tájegység táncát, a ciklusok zárásait bállal ünnepelik, és minden alkalomra meghívják az adott tájegységről származó helyi zenészeket.

Október 12-ig, szombatonként méhkeréki román táncanyaggal ismerkedhetnek az érdeklődők. Táncot tanít Galát Péter és Baloghné Vattai Barbara. A méhkeréki tanfolyamot az Almárium sorozat keretében szervezett bállal zárja a Hagyományok Háza. Az esten közreműködnek méhkeréki hagyományőrző vendégek.

Részletes program:

**Október 5.**

19.00-21.00 - tánc- és énektanítás: méhkeréki táncot tanít Galát Péter és Baloghné Vattai Barbara, éneket tanít Tóth Dorottya, muzsikál a Naszály zenekar

21.00-02.00 vonós táncház, muzsikál a Naszály zenekar valamint Salamon Bea és zenekara

**Október 12.** – záróalkalom / Méhkeréki Almárium

19.00-21.00 - tánc- és énektanítás: méhkeréki táncot tanít Galát Péter és Baloghné Vattai Barbara, éneket tanít Tóth Dorottya, muzsikál Vizeli Bálint és barátai

21.00-02.00 - vonós táncház, muzsikál Vizeli Bálint és barátai valamint Salamon Bea és zenekara

Október 19-től **Észak-Mezőség** gazdag tánc- és énekanyagát ismerhetik majd meg a táncos lábú érdeklődők.

# Magyar Állami Népi Együttes: Földön apám fia volnék

Időpont: 2019. október 18., 19:00 órától

Helyszín: Hagyományok Háza, Színházterem

A Magyar Állami Népi Együttes ***Földön apám fia volnék*** című műsorában egy absztrakt, újrateremtett valóságban földi valóságunkra és apáink örökségére irányítja figyelmünket, üzeneteket, mintákat közvetít. Színpadra állítják a Kárpát-medence legszebb táncait. A ***Földön apám fia volnék*** című műsor felmutatja és megerősíti hitünket a sokszínűségben, az értékek folyamatosságában, az egyének szabadságában.

#  Nagyvárad Táncegyüttes: Népek tengere

#### Időpont: 2019. október 13., 19.00

#### Helyszín: Hagyományok Háza, Színházterem

Napjaink magyar néptáncmozgalmának kiemelkedő egyéniségeit látja vendégül ebben az előadásban a Nagyvárad Táncegyüttes.

A Magyar Nemzeti Táncegyüttes táncos-szólistája, a nagyváradi születésű Sánta Gergő rendezésében színre vitt Népek tengere című folkelőadás létrehozásában elismert alkotókkal dolgoztak együtt a nagyváradi művészek, mint Nyitrai Tamás, a Magyar Állami Népi Együttes Népművészet Ifjú Mestere díjas prímása, Appelshoffer János, Harangozó Gyula-díjas táncművész, a Magyar Táncművészeti Egyetem művésztanára, Rémi Tünde Harangozó Gyula-díjas szólótáncos, Sánta-Biró Anna, a Magyar Nemzeti Táncegyüttes táncos szólistája, illetve Fundák Kristóf és Fundák-Kaszai Lili táncművész-koreográfusok, a Fölszállott a Páva című tehetségkutató nyertes előadói.

A műsorban az autentikus koreográfiák mozaikjaiba folyamatosan visszatérő dallamvariánsok alkotnak egy egységet. Díszes látomásként más-más hangulatot kelt az adott tájegység dallam és képi világa. A tánc, a zene, a viselet, a nézők elé táruló képek által bontakoznak ki a különböző vidékek és népek táncai.

# Köszörüljük a Csorbát - Beavató előadás felnőtteknek

Időpont: 2019. október 9., 19.00

Helyszín: Hagyományok Háza, Színházterem

Mi az a kortársszínház-nyelv? Ez a Köszörüljük a csorbát előadásából sem derül ki, de az bebizonyosodik: a Kárpát-medence végtelen folklórkincse magától értetődő természetességgel képes belesimulni jelenünk aktuális színházába. Mint ahogy az is, hogy az autentikus népzene elbírja a rockot, és ahogy a harsány nép(tánc)színházi hagyományaink is szinte kívánják a színházi játékmódot – miközben a káprázatos táncos-színészek lerúgják a csillagokat az esten.

Rendező-koreográfus: **ifj. Zsuráfszky Zoltán**

***ZENE***

# Gázsa 60

Időpont: 2019. október 5., 19.00

Helyszín: Hagyományok Háza, Színházterem

Papp István 'Gázsa', a Gázsa zenekar és a Magyar Nemzeti Táncegyüttes zenekarvezető prímása, a kolozsvári táncházmozgalom egyik alapítója, az erdélyi Bodzafa és Kova együttesek zenésze **60 éves születésnapi koncertjén** egyedülálló válogatást kapunk a gazdag népzenei életmű legjobbjaiból.

A műsorban az erdélyi táncházmozgalom alapjait jelentő mezőségi és kalotaszegi zenék mellett ádámosi, szatmári, szászcsávási és őrkői dallamok is felcsendülnek, illetve régizenével is találkozhatunk, jól bemutatva a kolozsvári származású prímás erdélyi és magyarországi pályafutásának legfontosabb állomásait.

A nagyszabású köszöntésen a vendégek között szerepelnek az erdélyi táncházmozgalom olyan alapító zenekarai, mint a Barozda és a Bodzafa, Papp István 'Gázsa' magyarországi évei alatt szerzett zenészbarátai és kollégái a Gázsa zenekarból és a Magyar Nemzeti Táncegyüttesből, valamint az erdélyi zenészgenerációk újabb tagjai, az Üszürü és a Heveder zenekarok.

# Bartókék Bécsben

Időpont: 2019. október 11.

Helyszín: Marosvásárhely

Történt a Monarchia nagy háborújának harmadik évében, hogy Bécsben olyan koncertet terveztek, ahol a Monarchia népeinek régi és újabb katonadalait szerették volna bemutatni. Ez az előadás végül 1918 januárjában megvalósult, melynek egy részében Bartók oroszlánrészt vállalt, Kodályt is bevonva, sőt maga is fellépett.

A koncert sikerén felbuzdulva a bécsiek kezdeményezték annak megismétlését Budapesten. Naivan azt gondolták, hogy ez ugyanúgy Bartók Béla szerkesztésében fog megtörténni. Természetesen nem így történt.

Száz év múltán a Haggyományok Háza szükségesnek látta, hogy a Bartók által tervezett, a velünk élt nemzetiségek népzenéjét is felvonultató hangversenyt megrendezze, mely 2018. októberében meg is valósult. A koncerten elhangzottak a Bartók által tervezett, Bartók, Kodály és Kodály Emma által készített feldolgozások, valamint eredeti népzene a Kárpát-medencéből.

A koncertet idén októberben Marosvásárhely színpadára állítják.

# Magyar nótakincsek nyomában

Időpont: 2019. október 13., 15.00

Helyszín: Hagyományok Háza, Karsai Zsigmond terem

# Havonta egy alkalommal a Hagyományok Házában megidézik a kávéházi cigányzene, a magyar nóta aranykorszakának hangulatát! Az egykor  közismert dalszerzők,  Németh Béla, Dankó Pista, vagy Erőss Béla nótái szólalnak meg olyan, napjainkban is híres nóta énekesek  által, mint például Budai Beatrix. A programon közreműködnek a balatonfüredi Anna-bál prímásversenyének díjazottjai és a Muzsikáló Magyarország 2019 projekt muzsikusai. Kísér a Magyar Állami Népi Együttes zenekara, Radics Ferenc prímás vezetésével.

**Mesterek és tanítványok Csonka Ferenccel**

Időpont: 2019. október 27., 19.00

Helyszín: Hagyományok Háza, Színházterem

Csonka Ferenc Halmos Béla-díjas vajdasági prímás zenekarával érkezik a Hagyományok Házába, ahová *Mély* című koncerjükkel készülnek. Közreműködik Varga Orsolya, Lajkó Levente, Papp László, Nagy Gábor, Kisgyőri Krisztián és Králik Gusztáv.

***FOLKLÓR FILMKLUB***

2019-ben a Hagyományok Háza a Martin György Médiatárában útjára indította azt a néprajzi dokumentumfilm-sorozatot, melynek keretében dr. Martin György néptánc- és népzenekutató életműve mellett kiemelkedő és mértékadó népzenész és néptáncos adatközlőkről, valamint folklórgyűjtőkről és néprajzi eseményekről készült filmeket mutatnak be. A sorozatot különösen ajánlják a népzenével és néptánccal foglalkozó fiatalok, középiskolai és egyetemi hallgatók figyelmébe, de bármilyen korosztály érdeklődőit szívesen látják!

A filmklub házigazdája: Sztanó Hédi etnográfus, filmrendező.

**Folklór filmklub: Mundruc**

Mundruc - Dokumentumfilm Mátyás István kalotaszegi táncosról

Időpont: 2019. október 3., 19.00

Helyszín: Hagyományok Háza, Martin György Médiatár

Meghívott vendég: ***Karácsony Zoltán*** táncfolklorista

Mátyás István „Mundruc” az erdélyi Nádasmente Magyarvista nevű falujának szülötte volt, aki már fiatalon kiemelkedett kortársai közül virtuóz, figura-gazdag tánctudásával. A dokumentumfilm e kiváló paraszttáncos és a táncát kutató, elemző európai hírű táncfolklorista, Martin György barátságának állít emléket.

**Folklór filmklub: Neti Sanyi**

Neti Sanyi  - Fodor Sámuel „Neti”  (Új Régi Hang)

Időpont: 2019. október 17., 19.00

Helyszín: Hagyományok Háza, Martin György Médiatár

Meghívott vendég: ***Salamon Bea,*** népzenész

Fodor Sándor „Neti” Kalotaszeg egyik legjelentősebb prímása, 1922. április 2-án született a Kolozs megyei Gyaluban, cigányzenész családban. Kisgyerekként kezdte a hegedűtanulást. Előbb az apja, majd id. Varga Ferenc „Csipás” tanította saját fiával együtt. Sanyi bácsi pontosan 15 éve, 2004. október 20-án halt meg.

A vetítés egyfajta tisztelgés emléke előtt.

***TEMATIKUS NAP***

**Kincses Felvidék**

Felvidéki nap

#### Időpont: 2019. október 26.

Helyszín: Hagyományok Háza

Folytatódik a Muravidéki nappal elindított ‘tematikus napok’ rendezvénysorozat a Hagyományok Háza Hálózat szakmai együttműködésével. Októberben Felvidék kincseit, örökségét mutatják be az érdeklődő nagyközönség számára.

### **Gyerekprogramok**

Népi játszóház, gyerekjátékok, gyerekdalok, hangszerbemutató várja a kisgyermekes családokat. Közreműködnek a füleki, rozsnyói, szőgyéni–ipolysági, gímesi és somorjai népzenei műhelyek növendékei. Kézműves foglalkozásokat tartanak a Szlovákiai Magyar Kézműves Szövetség tagjai.

Az érdeklődők részt vehetnek Korpás Éva Libidaridom c. lemezbemutatóján is.

**Gasztronómiai bemutató és kóstoló az Ipolyszalkai Tájház közreműködésével**

**Tájegység-bemutatók**

* Zoboraljai viseletbemutató, Ipoly menti étkek bemutatása, gömöri tánctanítás pásztorbotok és -kampók készítésének bemutatója várja a közönséget, valamint minthárom tájegységről ének- és tánctanítás.

**Etnomozi – Felvidéki néprajzi filmek vetítése**

Házigazda: Varga Norbert néprajzkutató

**Kiállítás**

* Magyar Kézművesség Felvidéken címmel kézműves kiállítás a Népi Iparművészeti Múzeumban 2019. október 25-én. A megnyitón közreműködik Agócs Gergely.
* Gyetvai Zoltán gyűjteményes fotókiállítása (Maátz László galéria)

**Gálaműsor**

Közreműködik a Rakonca Néptáncegyüttes Fülekről, a Sendergő Gyermek Néptáncegyüttes az Ipolyságból, Holec Ilonka népdalénekes, a Népművészet Mestere, valamint a Foncsik és a Galáris énekegyüttesek. Továbbá bemutatkoznak a Hagyományok Háza Hálózat Szlovákia szakmai támogatásával elindított népzenei műhelyek növendékei. Kísér a Gereben Zenekar illetve Nagy Csomor István és Zenekara

**Táncház az Átriumban**

***MESE***

**A népmese mai élete: Továbbélő hősmesék**

**Beszélgetés-sorozat a népmesemondásról**

Időpont: 2019. október 04., 18.00

Helyszín: Hagyományok Háza

Vendég: B. Kovács István

Folytatódik a Hagyományok Háza előadás- és beszélgetéssorozata, melyben a népmesei hagyomány szakértői beszélgetnek. Volt és jelenlegi népmese-tanfolyamos hallgatóink mellett minden érdeklődőt, meseszeretőt szívesen látnak. Olyan témákkal, kérdésfölvetésekkel, előadókkal találkozhatnak itt, akik-amik az élőszavas mesemondással foglalkozók, az azt kedvelők érdeklődésére bizton számot tarthatnak.

**Ahol a madár se jár**

Mesemondó baráti kör felnőtteknek

Időpont: 2019. október 24., 18.30

Helyszín: Hagyományok Háza

A Hagyományok Háza mesemondó tanfolyamán végzett első hallgatók kezdeményezésére immár 10 éve létrehozott közösségi mesemondó alkalmat a Hagyományok Háza fogadta be. Így azóta havonta egy alkalommal a folyamatosan bővülő "beszélő közösség", a Meseszó Egyesület és a Hagyományok Háza közös mesemondó estet szervez. Azokat a régi közösségi alkalmakat szeretnék felidézni, ahol a falu jó szavú öregjei mesemondással szórakoztatták az összegyűlteket. Nyitva áll a kapu minden érdeklődő előtt, de szeretettel várják azokat is, akik nem csak hallgatni szeretnék a meséket, hanem maguk is bekapcsolódnának a mesemondásba.

***CSALÁDI ÉS GYEREKPROGRAMOK***

# Aprók tánca

# Gyermektáncház a Hagyományok Házában

Időpont: 2019. október 4., 11., 18., 25., péntekenként, 17:00-18:30

Helyszín: Hagyományok Háza

A Hagyományok Háza gyermektáncházaiban hétről-hétre fogadják régi és új családokat, gyerekeket! Szeretettel várják azokat a játszani, táncolni, énekelni, kézműveskedni vágyó gyerekeket és szüleiket, akik szeretnének megismerkedni az évkörhöz tartozó ünnepeink és jeles napjaink szokásaival! Minden héten más hangszeren szól a talpalávaló: duda, tekerő, furulya, citera, hegedű, koboz, gardon.

# Magyar Nemzeti Táncegyüttes: Csipkerózsika

# Eltáncolt mesék családi előadás-sorozat

#### Időpont: 2019. október 6. (vasárnap) 11.00

#### Helyszín: Hagyományok Háza, Színházterem

Az előadás a tradicionális folklórból építkezik, és annak elemeit használja fel e közismert mesedarab színpadi megfogalmazásában, látványvilágát pedig belopja magát a gyermekek és szülők fülébe, szívébe.

Rendező-koreográfus, művészeti vezető: **Zsuráfszky Zoltán,** Kossuth-díjas, kiváló művész

***TANFOLYAMOK, KURZUSOK***

# Méhkerék táncai - Néptáncos mesterkurzus

Időpont: 2019. október 12., 10.00-16.00

Helyszín: Hagyományok Háza, Színházterem

A Hagyományok Háza kurzusa keretében időt és energiát szentelnek a kiválasztott táncoknak, hogy a résztvevők az elmélyültebb műhelymunka során alaposabb tudásra tehessenek szert. A mesterkurzus táncai ínyencségek a Kárpát-medence színes és kimeríthetetlen anyagából, az oktatók az adott tájegység elismert szakértői, neves táncosok, táncpedagógusok.

Táncpedagógusoknak, haladó táncosoknak ajánlják a kurzust.

Mesterkurzus díja: 7000 Ft

# Ádámosi népzenei mesterkurzus

Időpont: 2019. október 12.

Helyszín: Pécsi Kulturális Központ

A diákok iskolai keretek között kevés lehetőséget kapnak arra, hogy a saját tanáraikon kívül találkozzanak más tapasztalt kollégákkal, és közvetlenül tanulhassanak az adott kistáj népzenéjét alaposan kutató népzenészektől. A népzenei mesterkurzus-sorozatok és workshopok keretében a hazai fiatal zenészeknek, énekeseknek lehetősége nyílik a személyes találkozásra, tanulásra és beszélgetésre az ilyen mesterektől. Ezek a komplex foglalkozások segítenek az egyes zenei tájegységek stílusának hiteles elsajátításában, emellett az idősebb mesterek átadhatják gyűjtési élményeiket, szakmai tapasztalataikat, így továbbviszik a magyar népzene több száz éves hagyományát. A szombati programok esti koncerttel és táncházzal zárulnak.

Tematikus népzenei workshop-sorozatunk alkalmaira Magyarország különböző vidéki régióiba, egy északnyugat-magyarországi, egy kelet-magyarországi és egy dél-magyarországi helyszínre érkeznek az adott tájegységek népzenéjét jól ismerő zenészek és énekesek. Minden alkalom egy néprajzi, népzeneelméleti előadással kezdődik, ezt követik párhuzamosan a vonós és énekes kurzusok, valamint az oktatók a gyűjtési vagy színpadi tapasztalataikat is megosztják az érdeklődőkkel.

Program:

**10.00–11.15 Vízmellék népzenéjének bemutatása**

Előadó: Árendás Péter népzenész, egyetemi docens

**11.30–13.00, 14.30–17.30 Ádámosi vonós mesterkurzus**

Hegedű: Horváth Attila

Háromhúros kontra, bőgő: Mester László „Pintyő”

**11.30–13.00, 14.30–17.30 Vízmelléki énekes mesterkurzus** Nyitrai Mariannával

**17.45–18.30 Zenei menedzsment beszélgetés** Nyitrai Mariannával

**20.00–24.00 Népzenei koncert és táncház** Horváth Attila zenekarával

# Fonó tanfolyam haladóknak

Időpont: 2019. október 1., 15., 15.00

Helyszín: Hagyományok Háza, Kosárfonó-, nemezkészítő műhely

A fonalkészítés az ember által alkalmazott egyik legrégebbi technika, amely bizonyára még a szövést megelőzően fejlődött ki és amely a mindennapi női munkák közé tartozott. Pár generáció alatt ezt a tudást a textilipar teljesen kiszorította, mára azonban kezdjük újra felismerni, hogy a régi, jól bevált módszerek és alapanyagok elvi és gyakorlati szempontból egyaránt felülmúlhatatlanok.

# A tanfolyamon a kézi fonást több témán keresztül járják körbe a résztvevők.

# „A játék királyi út”

Időpont: 2019. október 5-6.

Helyszín: Hagyományok Háza

A közel 120 népi játék megtanulása mellett a képzés szól a népi játékok életkori sajátosságairól, a játékválogatás szempontjairól, a hiteles források szakszerű használatáról, a népi játékokban rejlő pedagógiai lehetőségekről. A rengeteg saját élményű foglalkozás mellett elméleti előadások és önálló feladat feldolgozás is részét képezi a tanfolyamnak. A 60 órás képzés célja elsősorban egy jól használható népi játék repertoár kialakítása, amit a résztvevők a mindennapi gyakorlatba közvetlenül be tudnak építeni.

A képzést pedagógusoknak, táncpedagógusoknak ajánlják, akik óvodás vagy 7-12 éves korosztály számára szeretnének élményszerű programot tartani akár néptánc foglalkozás, akár nyári tábor, akár táncegyüttes keretében. A képzés jó alapot teremt a Hagyományok Háza „Útravaló” – a néphagyomány hiteles módszertana az óvodában című óvodapedagógusoknak szóló módszertani képzéshez.

A jelentkezés feltételei: főiskolai vagy egyetemi pedagógus diploma

A tanfolyami órák időpontja:

   2019. október 5-6. (szombat 10.00 – 17.15 óra, vasárnap 9.00 – 14.30 óra)

Jelentkezési határidő: október 2.

**Népzenei gyűjtések és gyűjtemények továbbképzés**

Időpont: 2019. október 19., 10.00

Helyszín: Nyíregyháza

# Tanuljunk népművészetül! 1-2-3

Időpont: 2019. október – 2020. április

Helyszín: Hagyományok Háza, Bőrműves műhely

60 órás akkreditált képzés

A Tanuljunk népművészetül! 3 különböző képzést kínál. Különböző képzési időpontok várják az óvodapedagógusokat, óvodás korú gyermekekkel foglalkozó közművelődési szakembereket, az alsó és felső tagozatosokat tanító pedagógusokat, 10-14 éves korú gyermekekkel foglalkozó közművelődési szakembereket, valamint a szakkörvezetőknek, néptáncos-kézműves táborok oktatóit, szabadidő szervezőket.

A továbbképzés célja a pedagógusok, közművelődési szakemberek néprajzi, népművészeti ismereteinek bővítése, és azok felhasználási lehetőségeinek kialakítása a tanórai és tanórán kívüli tevékenységek színesítése érdekében.

A cél, hogy a résztvevők megismerjék a magyar népművészet díszítő motívumait, és ezáltal elsajátítsák népművészeti anyanyelvünket. Legyenek képesek a mai kor igényeinek megfelelő köntösben továbbadni a magyar népi forma- és mintakincset úgy, hogy azok közben ne veszítsék el eredeti jelentésüket. Fontos, hogy a pedagógusok megismerkedjenek új módszerekkel, technikákkal, anyagokkal, eszközökkel, együttműködési formákkal, és ezeket mindjárt ki is próbálhassák a gyakorlatban.

**Eszközös táncok az iskolában**

Akkreditált képzés

Időpont: 2019. október 27., 09.00–17.00

Helyszín: Hagyományok Háza, Bőrműves műhely

A bottal, seprűvel, üveggel, kendővel való táncolás ügyességfejlesztő hatása számos készségre és kompetenciára is kiterjed. Javítja a mozgás-, a koncentrációkészségüket, fejleszti a szem-kéz koordinációt, a keresztpályák működésére jótékony hatással van. Preventív hatásai (dislexia, disgrafia kialakulásának megelőzése) is megfigyelhetők. Emellett a gyerekek energiáit nagyon hatékonyan vezeti le, mivel egyaránt megdolgoztatja a testüket és az eszüket.

Az eszközös táncok iskolás és óvodás korú gyermekek számára egyaránt jól taníthatóak.

A nyolc alkalom alatt a résztvevők megtanulhatják a táncban használt eszközök biztos kezelését; a földre helyezett botok körültáncolásától a seprűk kézből kézbe dobásán át az üveg fejen egyensúlyozásáig.

A képzés pedagógus végzettséggel rendelkezők számára 30 kreditpontot ér.

**A jelentkezés feltételei:** főiskolai vagy egyetemi pedagógus diploma

Jelentkezési határidő: 2019. október 21.

***A NYITOTT MŰHELY PROGRAMJAI***

# Design hét 2019

2019-ben 16. alkalommal kerül megrendezésre a Design Hét Budapest. A rendezvénysorozat finanszírozója a Szellemi Tulajdon Nemzeti Hivatala, szervezője a Magyar Formatervezési Tanács. A Design Hét Budapest a hazai designszcéna sokszínűségét kívánja bemutatni.

# *Szűrrátétes borítéktáska készítése*

Időpont: 2019. október 5., 10.30-16.30

Helyszín: Magyar Népi Iparművészeti Múzeum

Foglalkozásunkon Torba Ildikó népi iparművész szűrrátétkészítővel tanulhatunk a technikáról, ismerhetjük meg tárgyait, és készíthetünk egy mai nap is hordható borítéktáskát. Előkészített alapokból választhatnak a résztvevők, és speciális ollóval mindenki saját maga készítheti el szűrrátétes mintáját, a végén pedig közösen szabunk és varrunk, így mindenki egy kész tárgyat és sok-sok tapasztalatot és élményt vihet haza.

Foglalkozás díja: 9000 Ft/fő

# *Találkozz a népművészettel!*

Időpont: 2019. október 8-10.

Helyszín: Magyar Népi Iparművészeti Múzeum

Október 8 és 10 között a múzeum nyitott műhelyébe látogatók betekintést nyerhetnek kis alkotócsoportunk mindennapi életébe, és megtudhatják azt is, hogyan működhet együtt egy bőrműves és egy szövő, vagy egy nemezkészítő. Az alkotók, egy-egy mesterség nagy tudású művelői, hímzők, szövők, szűrrátét- és nemezkészítők, gyöngyfűzők, kosárfonók, bőrművesek, csipkekészítők, csuhé- és gyékényfonók, bútorfestők szeretettel várnak mindenkit korosztálytól függetlenül, aki érdeklődik a népművészeti technikák iránt.
Az érdeklődők bemutatókat láthatnak és ki is próbálhatnak egy-egy technikát.

# *Design és hagyomány - Divatbemutató és beszélgetés*

Időpont: 2019. október 11., 16.30-18.00

Helyszín: Magyar Népi Iparművészeti Múzeum

A Design és hagyomány program keretén belül megszervezett nemez–hímzés, bőrművesség–hímzés workshopok a közös alkotómunkát, a kreatív – designer gondolkodást, tervezést voltak hivatottak megvalósítani annak érdekében, hogy a kézműves termékek a mai piacon egyre versenyképesebbé váljanak. E programokon született új gondolatokat, elképzeléseket, a közös műhelymunka eredményeként elkészült  újszerű alkotásokat, magát az alkotói folyamatot mutatják be ezen a programon.

Moderátor: Illés Vanda, a Népi Iparművészeti Osztály vezetője

# Tárlatvezetés a Játéktól a mesterségig című kiállításon

Időpont: 2019. október 24., 15.00

Helyszín: Magyar Népi Iparművészeti Múzeum

A Játéktól a mesterségig című tárlat a Hagyományok Háza tanfolyamain végzett hallgatók kiállítása.

***KIÁLLÍTÁSOK A HAGYOMÁNYOK HÁZÁBAN***

**Egy erdélyi műterem Szentendréről**

Paulovics László festőművész kiállítása

Időpont: 2019. október 4. – december 20.

Helyszín: Hagyományok Háza, Kallós Zoltán kiállítótér

Paulovics László erdélyi magyar grafikus, festő, díszlettervező kiállítása nyílik meg a Hagyományok Házába október 4-én. A művész gyakran él festményein a pop art formai eszközeivel, megörökített alakjai jellegzetesen közép-kelet-európai kisvárosi szereplők.

Festményei mellett néprajzi tárgyak is láthatóak lesznek a kiállításban, melyek Erdélyből érkeznek a Hagyományok Házába. Kerámiákat, festett bútorokat, népi faragványokat láthatnak majd az érdeklődők.

A kiállítás állandó filmvetítésében *A Szamostól a Dunáig* című portréfilmet is megnézhetik majd a látogatók.

**Design hét és a Magyar Formatervezési Díj kiállítása**

Időpont: 2019. október 3-20.

Helyszín: Hagyományok Háza, Maácz László kiállítótér

**Gyetvai Zoltán fotókiállítása**

Időpont: 2019. október 26 – december 7.

Helyszín: Hagyományok Háza, Maácz László kiállítótér

A Felvidéki nap keretein belül valósul meg Gyetvai Zoltán felvidéki fotográfus kiállítása.

***KIÁLLÍTÁSOK A MAGYAR NÉPI IPARMŰVÉSZETI MÚZEUMBAN***

**Ifjú mesterek remekei**

A Népművészet Ifjú Mestereinek kiállítása

Időpont: 2019. október 19-ig

Helyszín: Magyar Népi Iparművészeti Múzeum

A Népművészet Ifjú Mestere díjat 1972-ben alapították, 2001-től a Hagyományok Háza gondozza a pályáztatását. A Népművészet Ifjú Mestere díj az egyes népművészeti ágakban kiemelkedő alkotó- vagy előadó-művészeti teljesítmény elismerésére 15-35 év közötti népművészeti alkotó- és előadóművészek részére, a kultúráért felelős miniszter az emberi erőforrások minisztere által nyújtható elismerés. A díjra jelölt pályázók komoly tudást és szakmai felkészültséget tükröznek. Az erős mezőnyt, a magas színvonalat és a követésre méltó újításokat is jelzi, hogy a bizottságnak komoly nehézséget okozott a javaslattétel meghozatala a címre vonatkozóan.

Az Ifjú mesterek remekei kiállításon a zsűri által javasolt pályamunkák kerülnek bemutatásra.

**Harminc év csipkéi**

30 éves a Magyar Csipkekészítők Egyesülete

Időpont: 2019. október 12-ig

Helyszín: Magyar Népi Iparművészeti Múzeum

A harminc éve alakult Magyar Csipkekészítők Egyesülete 191 tagot számláló, országos vonzáskörzetű szervezet, amelynek tagjai textilkultúránk egy sajátos ágazatának szinte minden stílusát és technikáját művelik (varrott, rece, vert stb.).

Az egyesület rég- és közelmúltjából, valamint jelenéből láthatunk míves munkákat a kiállításban.

**Játéktól a mesterségig**

Időpont: 2019. október 18. – november 23.

Helyszín: Magyar Népi Iparművészeti Múzeum

Minden év szeptember közepén vizsgáznak a Hagyományok Házában a csipkekészítő, nemezkészítő, népi bőrműves, kosárfonó, szőnyegszövő és gyékény-szalma-csuhé tárgykészítő OKJ szakképzésre járó hallgatók.

A kiállítás a Hagyományok Háza utóbbi éveiben végzett hallgatóinak kézműves remekeit mutatja be.

**Felvidék kincsei**

Időpont: 2019. október 25 – november 30.

Helyszín: Magyar Népi Iparművészeti Múzeum

A Felvidék kincsei című kiállítás a Szlovákiai Magyar Kézműves Szövetség idei és tavalyi pályázati anyagából valósul meg. A pályázatokat a **Szlovákiai Magyar Kézműves Szövetség, a Hagyományok Háza Hálózat és a Felvidéki Magyar Hagyományos Kézművesek Fóruma hirdette meg.**

A kiállítás elsődleges célja a 2018-ban elindított, sikeres alkotópályázat-sorozat folytatása, valamint az alkotásra serkentés, a szakmai tanácsadás, segítségnyújtás, továbbá méltó fórumot teremteni a felvidéki hagyományos kézművesek még szélesebb körben való bemutatkozására.

A kiállításon szereplő alkotások két év anyagai, melyek az idén a Lévai Múzeumban láthatók először, onnan kerülnek át a Hagyományok Háza Magyar Népi Iparművészeti Múzeumába, ahol 2019. október 25 – november 30-ig lesznek láthatóak.